Сёлета ж усё было незразумела ўжо з самага пачатку. Чаму пасля паўфіналу, дзе балы журы не абвяшчаюцца, з дыстанцыі сышлі менавіта гэтыя шасцёра ўдзельнікаў, а не іншыя? На каго рабіць стаўку, калі ў першы дзень фіналу трое лідараў набралі аднолькавую суму? Дый пасля другога дня сітуацыя не праяснілася: адна і тая ж колькасць балаў аказалася ў двух пераможцаў. Няўжо яны падзеляць першую прэмію — і Гран-пры не будзе? Ці, можа, усё гэта таксама было часткай шоу?